ทำไมญี่ปุ่น ถึงมีธุรกิจอายุเกิน 100 ปี มากที่สุดในโลก ?
เพราะอะไรบริษัทญี่ปุ่นเหล่านี้ ถึงอยู่มานานเป็น 100 ปี ? ลงทุนแมนจะเล่าให้ฟัง
7 ม.ค. 2566

ทำไมญี่ปุ่น ถึงมีธุรกิจอายุเกิน 100 ปี มากที่สุดในโลก ? /โดย ลงทุนแมน
รู้หรือไม่ว่าประเทศญี่ปุ่น มีกิจการที่ทำธุรกิจมาเกินกว่า 100 ปี มากถึง 33,076 บริษัท
วันนี้ เรามาดูกันว่า เพราะอะไรบริษัทญี่ปุ่นเหล่านี้ ถึงอยู่มานานเป็น 100 ปี ? ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝ 
เรื่องแรกคือ การดำเนินธุรกิจที่ตั้งอยู่บนหลักของการอนุรักษนิยม
ผู้บริหารบริษัทญี่ปุ่นจำนวนมาก จะมุ่งเน้นกับการอยู่รอดของบริษัทในระยะยาว มากกว่าผลกำไร
พวกเขาจึงมักจะไม่ขยายธุรกิจ ที่ไม่เกี่ยวข้องกับธุรกิจหลักของบริษัท
อย่างกรณีของ Kyocera บริษัทชิ้นส่วนอิเล็กทรอนิกส์ ก็จะพยายามมุ่งเน้นผลิตสินค้าที่ตนเองถนัด ไม่พยายามแตกแขนงไปผลิตสินค้าอื่น ๆ มากเกินไป
หรืออย่างกรณีของ Tsuen Tea ร้านชาของญี่ปุ่นที่เก่าแก่ที่สุดในโลก ก่อตั้งขึ้นเมื่อปี 1160 หรือ 863 ปีที่แล้ว ก็มีมุมมองในเรื่องนี้ว่า การที่ร้านชายังอยู่รอดมาได้จนถึงทุกวันนี้ เพราะการมุ่งเน้นไปที่ธุรกิจชาเป็นหลัก และไม่ได้กระจายธุรกิจมากเกินไป
พูดง่าย ๆ ก็คือ “การโฟกัสในสิ่งที่ถนัด” เป็นหนึ่งในดีเอ็นเอของเจ้าของธุรกิจชาวญี่ปุ่น
นอกจากนี้ บริษัทของญี่ปุ่นหลายแห่ง ไม่เพียงแต่คำนึงถึงการอยู่รอดของบริษัทตนเอง และลูกค้าเท่านั้น ยังรวมไปถึงสังคมส่วนรวมอีกด้วย
 
ซึ่งเชื่อกันว่าแนวคิดลักษณะนี้ ทำให้หลายบริษัทญี่ปุ่นสามารถดำเนินธุรกิจ และรักษาภาพลักษณ์ของแบรนด์มาได้เป็นเวลายาวนาน
ประเด็นถัดมาคือ สไตล์การบริหารธุรกิจที่เป็นแบบครอบครัว
นักวิชาการบางคนมองว่า การที่ทายาทหรือสมาชิกในครอบครัวมาดำเนินธุรกิจต่อ พวกเขามักใช้ความพยายามเป็นอย่างมาก ในการรักษาธุรกิจของบรรพบุรุษเอาไว้
ซึ่งยังรวมไปถึง การที่พนักงานญี่ปุ่นมองบริษัทที่ตนเองทำงาน เป็นเสมือนครอบครัวอีกด้วย
เราจึงมักได้ยินชื่อเสียงของวัฒนธรรมญี่ปุ่น ในเรื่องของความทุ่มเทในการทำงาน พร้อมที่จะปกป้องและรักษาผลประโยชน์ให้กับบริษัท
ซึ่งเรื่องนี้ก็ถือเป็นอีกหนึ่งปัจจัยสำคัญ ที่ช่วยให้บริษัทในญี่ปุ่น สามารถดำเนินธุรกิจมาได้อย่างยาวนาน
ถึงตรงนี้ เราน่าจะพอเข้าใจมากขึ้นแล้วว่า ทำไมประเทศญี่ปุ่นถึงมี ธุรกิจอายุเกิน 100 ปี มากที่สุดในโลก
ปิดท้ายด้วยข้อมูลที่น่าสนใจ
รู้ไหมว่า บริษัทที่เก่าแก่ที่สุดในโลกคือ คงโงกูมิ หรือ “Kongo Gumi” ประกอบธุรกิจเกี่ยวกับรับเหมาก่อสร้าง ก่อตั้งเมื่อปี 578 หรือเกือบ 1,445 ปีที่แล้ว
ซึ่งมีหนึ่งในผลงานชิ้นสำคัญก็คือ “ปราสาทโอซากา” หนึ่งในปราสาทที่ยิ่งใหญ่ที่สุดของประวัติศาสตร์ญี่ปุ่น ที่ก่อสร้างขึ้นในปี 1583
โดยในปี 2006 คงโงกูมิ ถูกซื้อกิจการไป และกลายมาเป็นบริษัทลูกของกลุ่ม Takamatsu ธุรกิจรับเหมาก่อสร้างรายใหญ่ของญี่ปุ่น และยังคงดำเนินกิจการอยู่ จนถึงวันนี้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-